**דף י – האם לשכת פרהדרין חייבת במזוזה**

1.   **לדעת רבי יהודה ורבי:** עתידה רומי שתפול ביד פרס. **לדעת ברייתא אחרת ודעת רב**: פרס תיפול ביד רומי. אף שפרס בנו את המקדש ורומי הרסו את המקדש כך גזירת מלך. ועוד שהפרסים גם שרפו בתי כנסיות.

2.   **לדעת חכמים** לשכת פרהדרין חייבת במזוזה **ולדעת רבי יהודה** פטורה אלא שחכמים תקנו לשים בה מזוזה כדי שלא יאמרו שהכהן הגדול חבוש בבית האסורים. לגבי חיוב מזוזה בסוכה הדעות התחלפו, **ולדעת רבי יהודה** סוכה חייבת במזוזה **ולדעת חכמים** סוכה  פטורה ממזוזה.

3.    **רבא** ביאר את המחלוקות כך (וזה מסקנת הסוגיא): **לדעת רבי יהודה** סוכה חייבת במזוזה משום שדירת קבע בעינן. אולם לשכת פרהדרין היתה פטורה אפילו בשבעת הימים שנמצא בה הכהן הגדול משום שדירה בעל כרחה אין שמה דירה (אלא שחכמים תקנו לשים בה מזוזה כנ"ל). **לדעת חכמים** סוכה פטורה ממזוזה שדירת ארעי בעינן. אולם לשכת פרהרין היתה חייבת משום שדירה בעל כרחה שמה דירה.

**דף יא – הלכות מזוזה**

1. אחד שערי בתים ואחד שערי חצירות ואחד שערי מדינות ואחד שערי עיירות חייבים במזוזה שנאמר 'וכתבתם על מזוזות ביתך ובשעריך'.

2. בשערי מחוזא אף שרוב תושביה יהודים לא עשו מזוזה משום שהיה חשש סכנה כי הגויים חשבו שהיהודים עושים כשפים. אף ששלוחי מצוה אינם ניזוקין אבל בקביע היזקא שאני.@ZQZ

3. **לדעת רב כהנא:** נחלקו הברייתות אם בית התבן בית הבקר בית העצים ובית האוצרות חייבים במזוזה. אם נשים מתקשטות בהם לכולי עלמא חייבים במזוזה. אם נשים מתרחצות בהם לכולי עלמא הם פטורים.

4. **לדעת רב יהודה:** בית התבן בית הבקר בית העצים ובית האוצרות פטורים ממזוזה. אם נשים מתקשטות בהם נחלקו הברייתות אם חייבים במזוזה. מקומות מטונפים כמו בית המרחץ פטורים גם אם נשים מתקשטות בהם.

5. בית הכסא ובית הבורסקי ובית המרחץ ובית הטבילה פטורים ממזוזה משום שנאמר 'ביתך', ומכאן שרק מקום העשוי לכבוד כמו בית חייב במזוזה.

6. מוכח כשיטת רב כהנא שיש דעה בתנאים שמחייבת מזוזה בכל אלו בסתם, אף כאשר לא מתקשטים בהם.

7. הר הבית הלשכות והעזרות פטורים משום שהם קודש ורק מקום שהוא חול כמו 'בית' חייב.

8. שער שפרוץ למעלה בלי כיסוי פטור ממזוזה.

9. **שער שעשוי כקשת: א.** אם יש גובה עשרה טפחים ורוחב ארבעה לפני שמתעגל לכולי עלמא חייב במזוזה. **ב.** אם אין לה גובה עשרה טפחים, או שאין עד גובה שלשה טפחים רוחב ארבעה טפחים לכולי עלמא פטורה. **ג.** אם יש לה גובה עשרה טפחים ועד גובה שלשה טפחים יש בה רוחב ארבעה טפחים לפני שמתחילה להתעגל: **לדעת רבי מאיר** חייב במזוזה שחוקקין להשלים. **לדעת חכמים** פטורה משום שאין חוקקין להשלים.

10.  המזוזה צריכה להיות בצד ימין של הנכנס שנאמר 'ביתך' - דרך ביאתך לבית, ואדם עוקר רגל ימין לפני רגל שמאל.

11.  בית האשה ובית השותפין חייבים במזוזה.

12.  **בית הכנסת:** אם יש בה בית דירה לחזן - לכולי עלמא חייבת במזוזה. אם אין בה בית דירה - **רבי מאיר** מחייב **וחכמים** פוטרין.

**דף יב – הכהן הגדול המחליף**

1.     נחלקו התנאים אם ירושלים נתחלקה לשבט יהודה ובנימין או שלא נתחלקה לשבטים, ושייכת לכל ישראל. אם ירושלים לא נתחלקה לשבטים אזי אסור להשכיר בה בתים.

2.     אם אירע פסול לכהן גדול ונכנס כהן גדול אחר במקומו, במה מחנכין אותו? (רש"י - הרי עבודת כהן גדול בארבעה בגדים כמו כהן הדיוט ובמה ניכר שהוא כהן גדול). אם הוא מקריב את התמיד בשמונה בגדים אז כך חינוכו. אם כבר הקריבו את התמיד אז נאמרו **שלש אפשרויות:** **א.** באבנט של הכהן הגדול (אבנטו של כהן גדול ביום כיפור עשוי מבוץ ולשיטה זאת אבנטו של כהן הדיוט עשוי מכלאים). **ב.** לובש שמונה בגדים ומהפך בצינורא באחד מאברי קרבן התמיד (שקירוב עבודה נחשב כעבודה). **ג.** עבודתו מחנכתו.

3.     **אבנטו של כהן גדול:** בשאר ימות השנה - כלאיים. ביום כיפור - בוץ. **של כהן הדיוט**: ביום כיפור ובשאר השנה: לדעת רבי - בוץ. לדעת רבי אלעזר ברבי שמעון – כלאים.

4.     אם אירע פסול בכהן גדול ומינו אחר תחתיו : **ראשון -** חוזר לעבודתו. **והשני -** רבי מאיר אומר: כל מצות כהונה גדול עליו. רבי יוסי אומר: אינו משמש ככהן גדול משום איבה, ולא ככהן הדיוט משום שמעלין בקודש ואין מורידין. הלכה כרבי יוסי. מודה רבי יוסי שאם מת הראשון, חוזר השני לעבודתו.

**דף יג – התקנת אשה אחרת לדעת רבי יהודה**

1. לדעת חכמים במשנה מפרישים כהן גדול אחר שמא יטמא הראשון, ולדעת רבי יהודה אף מתקינין לו אשה אחרת שמא תמות אשתו. חכמים לא חוששים שמא תמות אשתו שמיתה לא שכיחא, ורק טומאה שכיחא. רבי יהודה מסתפק באשה אחת שלא חוששים שמא ימותו שתי נשותיו.

2. לדעת רבי יהודה הכהן הגדול חייב לכנוס את האשה הנוספת משום שנאמר 'ביתו' (ואם תמות הראשונה צריך שיהיה לו בית). מצד שני אי אפשר שיהיו לו שתי נשים שנאמר 'ביתו' – ולא שני בתים. הפתרון הוא שמגרש לאחת על מנת שלא תמות חברתה. לאחרת מגרש על מנת שייכנס הכהן הגדול לבית הכנסת. (אם הראשונה תמות יש לו את השנייה ולא יכנס לבית הכנסת. אם תמות השנייה יש לו את הראשונה. אם הוא רואה שהשנייה עומדת למות ואם תמות באמצע היום ייווצר מצב שיהיו לו שני בתים עד פטירת השנייה, הפתרון הוא שיכנס לבית הכנסת וכך השנייה תהיה מגורשת).

**דף יד – כל שבעת ימי הפרישה הכהן הגדול מתרגל את העבודה במקדש**

1.    **משנה:** כל שבעת הימים הוא זורק את הדם ומקטיר את הקטורת ומיטיב את הנרות ומקריב את הראש ואת הרגל. ושאר כל הימים, אם רצה להקריב, מקריב, שכהן גדול מקריב חלק בראש ונוטל חלק בראש .

2.    לדעת רבי עקיבא טהור שמזים עליו מי אפר פרה נהיה טמא. לכן סבור **רב חסדא** שמשנתנו שסבורה שמזים על הכהן הגדול כל שבעת ימי הפרישה מי אפר פרה אינה כרבי עקיבא, כי אם הכהן הגדול נטמא הוא לא יכול לעבוד עבודה. לדעת **אביי** המשנה יכולה להיות כרבי עקיבא משום שהכהן הגדול יכול לעבוד כל היום ויזו עליו לקראת הערב ואז הוא יטבול ויעריב שמשו ויטהר.

3.    שלמה המלך לא הצליח להבין את טעמיה של מצוות פרה אדומה. לרבי עקיבא הוא לא הבין למה כשמזים על הטמא הוא נטהר ואילו כשמזים על הטהור הוא נטמא. לדעת חכמים כשמזים על הטהור אין הוא נטמא. לדעתם מה ששלמה לא הבין הוא מדוע המזה ומי שהזו עליו טהורים ואילו הנוגע והנושא את מי אפר הפרה טמא.

**דף טו - סדר הקטורת והטבת הנרות, זריקת דם התמיד**

1. לא מטיבים את הנרות בבית המקדש כולם בבת אחת אלא קודם מטיבים את חמישה הנרות הראשונים מפסיקים בעבודה אחרת ולאחר מכן מטיבים את השניים האחרונים. **לדעת אבא שאול** מפסיקים בין הטבת חמשה הנרות להבת שני הנרות בזריקת דם התמיד, ורק אחרי הטבת כל הנרות מקטירים את הקטורת. **לדעת חכמים** מפסיקים בין הטבת חמשה הנרות להטבת שני הנרות בהקטרת הקטורת.

2. יש סתירה בין המשניות במסכת אם הטבת הנרות קודמות לקטרת או להפך. **לדעת אביי** המשניות הם **כשיטת חכמים** ומה שמוזכר שהנרות הם לפני הקטרת מדובר על חמשה הנרות הראשונים. **לרב פפא** המשניות חלוקות, **זה כאבא שאול וזה כחכמים**.

3. **לדעת חכמים** בקרבן התמיד היה זורק את הדם כמו בשאר קרבנות עולה שנותן שתים שהם ארבע, על קרן מזרחית צפונית ואחר כך על מערבית דרומית. **לדעת רבי שמעון איש המצפה** היה נותן בתחילה אחת שהיא שתים על קרן מזרחית צפונית כעולה, ואחר כך היה נותן שתים שהם שתיים אחת מערבה ואחר כך דרומה כחטאת. טעמו של רבי שמעון איש המצפה הוא שנאמר בפסוק "לחטאת לה' על עלת התמיד...". מכאן שיש לתת חלק מדיני החטאת על עולת התמיד.

**דף טז – סתם מסכת מידות רבי אליעזר בן יעקב**

1. במשנה **במסכת תמיד** נאמר שלשכת הטלאים הייתה בפינה צפונית מערבית. **במסכת מידות** נאמר שלשכת הטלאים הייתה בפינה מערבית דרומית. **רב הונא** מיישב שמסכת מידות נשנתה על ידי רבי אליעזר בן יעקב. (כך משמע מדברי סתם משנה במידות שמסיימת "אמר רבי אליעזר בן יעקב. וכן משמע ממשנה במידות שהכותל המזרחי היה נמוך יותר מעשרים אמה על מנת שיוכל הכהן השורף את הפרה האדומה כשעומד בהר המשחה לראות את פתחו של היכל בשעת הזאת הדם. לשיטת רבי אליעזר בן יעקב שסבור שמעלה הייתה בעזרת ישראל גבוה אמה ודוכן של לווים נתון עליה ובו שלש מעלות של חצי חצי אמה, החישוב יוצא מדויק).

**דף יז - מקום לשכת הטלאים, כהן גדול נוטל ואוכל חלק בראש**

1. בדף הקודם למדנו על סתירה במיקומה של לשכת הטלאים, ורב הונא סבור שזה מחלוקת בין התנא של מסכת מידות לתנא של מסכת תמיד. **רב אדא בריה דרב יצחק** סבור שאין סתירה ולשכת הטלאים עמדה על צד מערב והיתה ארוכה והגיעה קרוב לפינות של צד צפון ודרום. ומכל צד שבאו היא נראתה שהיא שייכת יותר לצד השני. באמת היא היתה יותר קרובה לכיוון דרום מערב.
2. **התנא של מסכת מידות** מנה את הלשכות דרך ימין, **והתנא של מסכת תמיד** מנה את הלשכות דרך שמאל, (אף שככלל יש לפנות לימין, כאן שזה חישוב בעלמא אין קפידא).
3. למדנו במשנה שאם רוצה הכהן הגדול הוא מקריב חלק בראש ונוטל חלק בראש. **לדעת רבי** הכהן הגדול נוטל מחצה שנאמר 'והיתה לאהרן ולבניו' - מחצה לאהרן ומחצה לבניו. **לדעת חכמים** אין הכהן הגדול נוטל חלק בראש אלא מעט פחות מזה, למשל מתוך שתים עשרה חלות של לחם הפנים הוא אינו נוטל ששה אלא חמישה. אמנם **חכמים מודים** שבשתי הלחם של שבועות נוטל הכהן הגדול מחצה, כלומר אחד מתוך שניים משום שאינו דרך ארץ לתת לכהן הגדול פרוסה. (כך ביאר אביי ומשמע שזאת מסקנת הגמרא).

**דף יח – ההכנות עם הכהן הגדול בשבעת ימי הפרישה**

1.    **משנה:** מסרו לו זקנים מזקני בית דין וקורין לפניו בסדר היום, ואומרים לו, אישי כהן גדול, קרא אתה בפיך, שמא שכחת או שמא לא למדת. ערב יום הכיפורים שחרית, מעמידין אותו בשער המזרח ומעבירין לפניו פרים ואילים וכבשים, כדי שיהא מכיר ורגיל בעבודה. כל שבעת הימים לא היו מונעין ממנו מאכל ומשתה. ערב יום הכיפורים עם חשיכה, לא היו מניחים אותו לאכול הרבה, מפני שהמאכל מביא את השינה.

2.    המציאות שמוזכרת במשנה שעלול להיות כהן גדול שלא יודע לקרוא הייתה רק בזמן הבית השני שהיה מצב לא תקין שקנו את הכהונה הגדולה בכסף. הכהן הגדול אמור להיות גדול משאר אחיו הכהנים בכח בנוי בחכמה ובעושר.

3.    **לדעת התנא של משנתנו** לא העבירו לפני הכהן הגדול שעירים משום שזה יחליש את דעתו, שהשעירים הם כפרה עבור כלל ישראל והכהן הגדול אינו יכול להחזיר את העם בתשובה על חטאיהם. **לדעת הברייתא** היו מעבירים לפניו שעירים.

4.    **לדעת רבי יהודה בן נקוסא** מאכילים את הכהן הגדול סלתות וביצים כדי למסמס אכילה שבמעיו לשלשלו שלא יצטרך לנקביו למחרת. לדעת חכמים אין להביא לו מאכלים אלו משום שהם גורמים לחימום ומרבים את הזרע.

5.    אכסנאי לא יאכל ביצים ולא יישן בטליתו של בעל הבית (רש"י - שמא יראה קרי ויתגנה על בעל הבית).

6.    רב ורב נחמן היו מכריזים לפני שהלכו למקום מסוים איזה אשה רוצה להינשא להם רק לזמן שהותם שם (מאירי – כדי לעמוד בלא הרהור). אין חשש שבנו ממקום זה ישא אחותו ממקום אחר משום שידוע על בני רבנים המפורסמים מי אביהם. ואין חשש של דם חימוד או משום שהיו שולחים שליח מראש, או משום שלא היו נזקקין לנשים אלא היו רק מתייחדים איתם שיהיה להם פת בסלו.

7.    **משנה:** מסרוהו זקני בית דין לזקני כהונה, והעלוהו לעליית בית אבטינס, והשביעוהו ונפטרו והלכו להם. ואמרו לו: אישי כהן גדול, אנו שלוחי בית דין, ואתה שלוחנו ושליח בית דין, משביעין אנו עליך במי ששיכן שמו בבית הזה, שלא תשנה דבר מכל מה שאמרנו לך. הוא פורש ובוכה, והן פורשין ובוכין. אם היה חכם, דורש. ואם לאו, תלמידי חכמים דורשין לפניו. ואם רגיל לקרות, קורא. ואם לאו, קורין לפניו. ובמה קורין לפניו? באיוב ובעזרא ובדברי הימים. זכריה בן קבוטל אומר, פעמים הרבה קריתי לפניו בדניאל.